দীপাবলীতে উৎসবমুখর পূর্ব বর্ধমান, ২৫ ফুটের কালী প্রতিমা নির্মাণ করে তাক লাগাল পুজো কমিটি

পূর্ব বর্ধমান: রজত জয়ন্তী বর্ষে এক নজরকাড়া উদ্যোগে মাতোয়ারা পূর্ব বর্ধমান (East Burdwan) জেলার বড় বেলুন। এ বছর ২৫ তম বর্ষে পদার্পণ করেছে বড় বেলুনের শ্যামা পুজো (Kali Puja 2025)। এই বিশেষ মাইলফলককে স্মরণীয় করে তুলতেই পুজো কমিটির উদ্যোগে তৈরি হচ্ছে ২৫ ফুট উচ্চতার এক মহাকালী প্রতিমা। বিশালাকার কালীর রূপ দেখতে ইতিমধ্যেই এলাকাজুড়ে তুমুল আগ্রহ ও উৎসাহের সৃষ্টি হয়েছে। দিনরাত পরিশ্রম করে চলেছেন শিল্পীরা। স্থানীয়দের কথায়, এর আগে এমন মহাকায় কালী প্রতিমা এই অঞ্চলে দেখা যায়নি (District news)।

পুজো কমিটির সদস্যদের মতে, প্রতিবছরই নতুন কিছু করার চেষ্টা করা হয়, কিন্তু রজত জয়ন্তীর বছর বলেই এবার বিশেষ কিছু করার পরিকল্পনা নেওয়া হয়েছে। তাই শুধু প্রতিমা নয়, মণ্ডপ, আলোকসজ্জা থেকে শুরু করে সাজসজ্জার প্রতিটি অংশে থাকছে ‘২৫ বছরের ঐতিহ্য’র ছোঁয়া। পূজাকে কেন্দ্র করে গোটা এলাকা এখন উৎসবের আবহে ভাসছে।

আরও পড়ুন: পাঁচ বন্ধুর যৌথ প্রয়াসে উত্তরবঙ্গের বন্যা দুর্গতদের মুখে ফুটল হাসি

ধর্মীয় অনুষ্ঠানের পাশাপাশি সমাজসেবামূলক কার্যক্রমেও গুরুত্ব দিয়েছে আয়োজক কমিটি। আয়োজিত হচ্ছে গাছ বিতরণ, বস্ত্র বিতরণ, রক্তদান শিবির, চক্ষু পরীক্ষা শিবির এবং শিশুদের জন্য নানা প্রতিযোগিতা। সন্ধ্যা নামলেই শুরু হবে সাংস্কৃতিক অনুষ্ঠান, স্থানীয় ও আমন্ত্রিত শিল্পীদের অংশগ্রহণে থাকবে সঙ্গীত, নৃত্য ও নাট্য পরিবেশনা।

প্রতিবছরই বড় বেলুনের শ্যামা পূজা মিলনমেলার আবহ তৈরি করে, তবে এবারের আয়োজন আগের সমস্ত বছরের চেয়ে অনেক বেশি জাঁকজমকপূর্ণ ও আকর্ষণীয়। রজত জয়ন্তী বর্ষের ২৫ ফুটের মহাকালী যেন আজ বড় বেলুনের গর্ব এবং ভক্ত ও দর্শনার্থীদের টানার প্রধান কেন্দ্রবিন্দু। পূজার প্রতিটি দিনে ভক্ত ও দর্শনার্থীর ভিড়ে উপচে পড়বে গোটা এলাকা, এমনই প্রত্যাশা আয়োজকদের।